Eero Palm
Eero Palm (sündinud 21. juunil 1974 Tallinnas) on eesti arhitekt. Keskhariduse omandas Eero Palm Tallinna 13. Keskkoolis aastatel 1981–1992 ning arhitektuurialase kõrghariduse Tallinna Kõrgemas Tehnikakoolis aastatel 1992–1996. Eero Palm töötas aastatel 1995–2002 arhitektuuribüroos Künnapu & Padrik AS. Alates 2002. aastast töötab ta Palm-E Arhitektibüroo OÜ-s. Tema tuntumad tööd on A. Le Coq Sport spordihoone Tartus, büroohoone Meistri tänaval Tallinnas ning Pärnu spordihall Riia maanteel. Lisaks ühiskondlikele hoonetele on Eero Palm projekteerinud mitu kortermaja ja eramut. A. Le Coq Spordi spordihoone eest pälvis Eero Palm võistlusel "Terasehitis 2006" parima terviklahenduse auhinna. Eero Palm on Eesti Arhitektide Liidu liige alates 2001. aastast.